# சாங்லி மஞ்சள்


**சாங்லி மஞ்சள்** (*Sangli turmeric*) என்பது இந்திய மாநிலமான மகாராட்டிராவில் முக்கியமாக வளர்க்கப்படும் மஞ்சள் வகையாகும். இது சாங்லி மாவட்டத்தில் பொதுவாகவும் பரவலாகவும் பயிரிடப்படும் பயிராகும். சாங்லியின் தெற்குப் பகுதியில், குறிப்பாக மீரஜ், தாசுகாவ், பலுசு, காடேகான், வால்வா, வீட்டா, கானாப்பூர், சிஞ்சாலி பகுதிகளில் மஞ்சள் சாகுபடி முக்கியமானது. மாநிலத்தின் மொத்த உற்பத்தியில் கிட்டத்தட்ட 70 சதவீதம் சாங்லியில் விளைகிறது. உலகளவில் மஞ்சளுக்கான முதன்மையான வர்த்தக மையமாகவும் இது உள்ளது. மஞ்சளுடன் வலுவான தொடர்பு இருப்பதால் இந்த மாவட்டம் "மஞ்சள் நகரம்" என்ற புனைப்பெயரைப் பெற்றுள்ளது.  

இதன் புவியியல் குறியீட்டு குறிச்சொல்லின் கீழ், இது "சாங்லி மஞ்சள்" என்று குறிப்பிடப்படுகிறது.  

## விளக்கம்
சாங்லி மஞ்சள் இதன் வளமான குங்குமப்பூ நிறத்திற்கு மிகவும் மதிப்புமிக்கது. இது மசாலா உற்பத்தியாளர்களிடையே விரும்பப்படும் மூலப்பொருளாக அமைகிறது. இந்த வகை ஒரு தனித்துவமான சுவையினைக் கொண்டுள்ளது. இப்பகுதி மண் வளம் காரணமாகச் சற்று கசப்பான மற்றும் காரமானத் தன்மைகளால் இது வேறுபடுத்தப்படுகிறது. சாங்லி மஞ்சளின் தோற்றம், குறைந்த சுருக்கங்கள் மற்றும் மெல்லிய அடர்த்தியான, சதைப்பற்றுள்ள வேர் தண்டு மூலம் குறிக்கப்படுகிறது. இதன் குங்குமப்பூ நிறமும் அடர்த்தியான அளவும் பல்வேறு சமையல் தயாரிப்புகளுக்கு ஒரு சிறந்த கூடுதலாக அமைகிறது. இது ஆழ்ந்த நிறத்தையும் தனித்துவமான சுவையையும் உணவிற்கு அளிக்கிறது. சாங்லி மஞ்சள் உலகளாவிய வரவேற்பைப் பெற்றுள்ளது. மற்ற வகைகளைப் போலல்லாமல், சாங்லி மஞ்சள் வேர் தண்டு நிறம் உள்ளூர் மண் காரணமாக உள்ளேயும் வெளியேயும் சீராக உள்ளது. சாங்லி மஞ்சளின் தனித்துவமான நிறம் மற்றும் நறுமணம் "பேவ்" மற்றும் உள்ளூர் மண்ணின் இயற்பியல் பண்புகளுக்கு காரணமாகும். மமஞ்சள் சேமிப்பு கிடங்குகள் அரிபூர் மற்றும் சாங்லிவாடி கிராமங்களின் திறந்தவெளிகளில் காணப்படுகின்றன. 2009ஆம் ஆண்டில், சாங்லி ஏபிஎம்சி மஞ்சள் வர்த்தகத்தின் 100 ஆண்டுகளைக் கொண்டாடியது. வரலாற்றுச் சிறப்புமிக்க "மஞ்சள் வேய்டே பஜார்" ஏல முறை 1910ஆம் ஆண்டில் சாங்லியில் தொடங்கியது.  

மஞ்சள் சாங்லி மாவட்டத்திலிருந்து ஏற்றுமதி செய்யப்படும் ஒரு குறிப்பிடத்தக்க பொருளாகும். இது மசாலா, சாயம் மற்றும் மருத்துவ மற்றும் ஒப்பனை பயன்பாடுகளில் பயன்படுத்தப்படுகிறது. இது மும்பை, குசராத்து, உத்தரப் பிரதேசம், மத்தியப் பிரதேசம், பீகார், தில்லி உள்ளிட்ட பல்வேறு இந்திய மாநிலங்களில் வர்த்தகம் செய்யப்படுகிறது. இத்துடன் மத்திய கிழக்கு, ஈரான், ஈராக், சவுதி அரேபியா, பெரிய பிரித்தானியா, அமெரிக்கா, ஐரோப்பிய நாடுகளுக்கு ஏற்றுமதி செய்யப்படுகிறது.  

சாங்லி மஞ்சள் இந்தியாவுக்கு அந்நிய செலாவணி ஈட்டுவதில் முக்கிய பங்கு வகிக்கிறது. சாங்லி ஏ. பி. எம். சி ஒரு பெரிய அளவிலான ஏல சந்தை முறையைக் கொண்டுள்ளது. இது தேசிய அளவில் விலை ஏற்ற இறக்கங்களை பாதிக்கிறது. சாங்லியில் மஞ்சள் பரிவர்த்தனைகள் பற்றிய சந்தை ஆய்வு டைம்ஸ் ஆஃப் இந்தியா போன்ற முன்னணி செய்தித்தாள்களில் வெளியிடப்படுகிறது. சராசரியாக, சாங்லியில் மஞ்சள் வர்த்தகம் ஆண்டுக்கு 1,39,965 குவிண்டால்களாக உள்ளது. இது இந்தியாவின் மொத்த மஞ்சள் வர்த்தகத்திற்கு கணிசமாக பங்களிக்கிறது.  

சாங்லி மஞ்சள் ஒரு சுவையூட்டியாகவும், இயற்கை சாயமாகவும், பாரம்பரிய மருத்துவம் மற்றும் அழகுசாதனப் பொருட்களிலும், மத விழாக்களிலும் பயன்படுத்தப்படுகிறது.  

## புவிசார் குறியீடு
சாங்கிலி மஞ்சளுக்கு 2018 நவம்பர் 7 அன்று இந்திய மத்திய அரசின் கீழ் உள்ள புவியியல் குறியீடுகள் பதிவேட்டில் புவியியல் குறியீடு நிலை குறி வழங்கப்பட்டது. இது 25 ஏப்ரல் 2024 வரை செல்லுபடியாகும்.  

சாங்லியைச் சேர்ந்த சாங்லி மஞ்சள் கூட்டமைப்பு தனியார் நிறுவனம் சாங்லி மஞ்சளின் புவிசார் குறியீட்டு பதிவை முன்மொழிந்தது. ஆகத்து 2014இல் விண்ணப்பத்தை தாக்கல் செய்த பிறகு, மஞ்சளுக்கு 2018ஆம் ஆண்டில் சென்னை உள்ள புவியியல் குறியீட்டு பதிவேட்டில் புவிசார் குறியீட்டு குறியீடு வழங்கப்பட்டது. இதனால் இப்பகுதியில் பயிரிடப்படும் மஞ்சளுக்கு "சாங்லி மஞ்சள்" என்ற பெயர் பிரத்தியேகமாக வழங்கப்பட்டது. இதனால் வைகான் மஞ்சளுக்குப் பிறகு மகாராட்டிராவிலிருந்து இரண்டாவது மஞ்சள் வகையாகவும், புவிசார் குறியீட்டைப் பெற்ற மகாராட்டிராவிலிருந்த 32ஆவது வகை பொருளாகவும் இது மாறியது.